## Pravilnik o stjecanju i priznavanju ovlaštenja za prodaju dionica ili udjela u investicijskim fondovima s javnom ponudom

### NN 42/2013 (10.4.2013.), Pravilnik o stjecanju i priznavanju ovlaštenja za prodaju dionica ili udjela u investicijskim fondovima s javnom ponudom

HRVATSKA AGENCIJA ZA NADZOR FINANCIJSKIH USLUGA

809

Hrvatska agencija za nadzor financijskih usluga (dalje: Agencija) na temelju članka 188. stavka 3. Zakona o investicijskim fondovima (»Narodne novine« broj 150/05; u daljnjem tekstu Zakon), na sjednici Upravnog vijeća održanoj 5. travnja 2013. godine donijela

PRAVILNIK

O STJECANJU I PRIZNAVANJU OVLAŠTENJA ZA PRODAJU DIONICA ILI UDJELA U INVESTICIJSKIM FONDOVIMA S JAVNOM PONUDOM

Članak 1.

Ovim se Pravilnikom propisuju uvjeti, način stjecanja i priznavanje ovlaštenja za prodaju dionica ili udjela u investicijskim fondovima s javnom ponudom (u daljnjem tekstu: Fondovi) za sve osobe koje temeljem ugovora obavljaju te poslove za društvo za upravljanje (u daljnjem tekstu: Društvo).

Članak 2.

Fizička osoba – zaposlenik u pravnoj osobi koja za Društvo temeljem ugovora obavlja poslove prodaje dionica ili udjela u Fondovima i fizička osoba koja temeljem ugovora obavlja za Društvo poslove prodaje dionica ili udjela u Fondovima mora ispunjavati najmanje sljedeće uvjete:

1. znanje hrvatskog jezika (strani državljani dokazuju potvrdom o znanju hrvatskog jezika izdanom od Odsjeka za kroatistiku Filozofskog fakulteta u Republici Hrvatskoj);

2. ima najmanje srednju stručnu spremu (dokazuje se ovjerenom preslikom svjedodžbe o završenoj srednjoj školi, odnosno svjedodžbom o položenoj maturi ili završnom ispitu, a strani državljani odgovarajućom ispravom kojom se dokazuje potreban stupanj obrazovanja, koja mora biti prevedena i potpisana od ovlaštenog sudskog tumača za hrvatski jezik, odnosno za taj strani jezik, te ovjerena od javnog bilježnika u Republici Hrvatskoj ili u diplomatskom predstavništvu Republike Hrvatske u toj zemlji);

3. nije pravomoćno osuđivana za kaznena djela iz područja gospodarskog kriminala, odnosno nije protiv nje pokrenuta istraga ili potvrđena optužnica (dokazuje se uvjerenjem o nekažnjavanju izdanim od nadležnog tijela Republike Hrvatske, a strani državljani i uvjerenjem nadležnog tijela zemlje čiji su državljani, ovjerenom kao pod točkom 2. ovog članka).

Članak 3.

Fizička osoba koja temeljem ugovora obavlja poslove prodaje dionica ili udjela u Fondovima ne smije primati novčana sredstva za kupnju dionica ili udjela u Fondovima.

Članak 4.

(1) Obveza je Društva prije potpisivanja ugovora o poslovnoj suradnji za obavljanje poslova prodaje (u daljnjem tekstu: Ugovor) utvrditi da fizička osoba iz članka 2. ovog Pravilnika ispunjava uvjete propisane Zakonom i Pravilnikom.

(2) Potpisivanje Ugovora između Društva i osobe koja obavlja poslove prodaje dionica ili udjela u Fondovima i pisana obavijest Društva Agenciji, smatraju se priznavanjem ovlaštenja za prodaju dionica ili udjela u Fondovima.

(3) Fizička osoba – zaposlenik u pravnoj osobi koja za Društvo temeljem ugovora obavlja poslove prodaje dionica ili udjela u Fondovima i fizička osoba koja temeljem ugovora obavlja poslove prodaje dionica ili udjela u Fondovima mora svakom potencijalnom ulagatelju dati na uvid:

– prospekt i statut Fonda,

– promidžbeni materijal Fonda koji je odobren od Agencije i

– dokaz o ovlaštenju za zastupanje.

Članak 5.

(1) Društvo je dužno u roku od 10 dana od dana sklapanja ili raskida Ugovora dostaviti Agenciji pisanu obavijest o sklapanju ili raskidu Ugovora.

(2) Pisana obavijest o sklapanju Ugovora mora sadržavati podatke propisane u članku 6. stavku 2. ovoga Pravilnika ako je Ugovor sklopljen s fizičkom osobom, a ako je sklopljen s pravnom osobom mora sadržavati podatke propisane u članku 6. stavku 3. ovoga Pravilnika.

Članak 6.

(1) Društvo je dužno jednom godišnje, do kraja siječnja tekuće godine dostaviti Agenciji popis osoba s kojima ima sklopljen važeći Ugovor sa stanjem na dan 31. prosinca prethodne godine.

(2) Popis iz stavka 1. ovog članka za fizičke osobe koje za Društvo temeljem ugovora obavljaju poslove prodaje dionica ili udjela u Fondovima mora sadržavati:

1. ime i prezime osobe,

2. adresu prebivališta/boravišta,

3. OIB.

(3) Popis iz stavka 1. ovog članka za pravne osobe koje za Društvo temeljem ugovora obavljaju poslove prodaje dionica ili udjela u Fondovima, mora sadržavati:

1. naziv/tvrtku,

2. sjedište

3. MBS i OIB

(4) Pravna osoba koja za Društvo temeljem ugovora obavlja poslove prodaje dionica ili udjela u Fondovima mora voditi evidenciju fizičkih osoba – zaposlenika koji su ovlašteni za prodaju dionica ili udjela u Fondovima, koju evidenciju je Društvo dužno dostaviti Agenciji na zahtjev.

Članak 7.

Agencija je ovlaštena nadzirati rad osoba s kojima je Društvo sklopilo Ugovor o prodaji dionica ili udjela u Fondovima.

PRIJELAZNE I ZAVRŠNE ODREDBE

Članak 8.

(1) Ovaj Pravilnik stupa na snagu osmog dana od dana objave u »Narodnim novinama«.

(2) Danom stupanja na snagu ovog Pravilnika prestaje važiti Pravilnik o uvjetima, načinu stjecanja i priznavanju ovlaštenja za prodaju dionica ili udjela u investicijskim fondovima s javnom ponudom (»Narodne novine« broj 7/2007).

Klasa: 011-02/13-04/06

Urbroj: 326-440-13-1

Zagreb, 5. travnja 2013.

Predsjednik

Upravnog vijeća

Petar-Pierre Matek, v. r.

Pravilnik, NN 42/2013-809